માણસની જીવનસરિતામાં સંભાવનાનાં નીર વહે છે. ભોગની અતિશયતાની દિશા ખેડીને જીવનમાં નિરાશા, વિષાદ, ખેદ, વિફલતા મેળવી પતનના પાતાળમાં પણ પહોંચી શકે છે અને બીજી બાજુ ભોગવૃત્તિને ત્યાગ અને સંયમના બે કાંઠા વચ્ચે જતું કરી, જીવનમાં તપ-સાધનાનું મૂલ્ય જીવીને પોતાની જ ભીતર પડેલા અસલી મનુષ્યત્વને જગાડી શકે છે. પૃથ્વી પર આવા બંને પ્રકારના માનવ થઈ ગયા છે. પસંદગી આપણા હાથમાં છે. આ ક્ષણ ક્ષણ અવસર વરસે રે ! કોઈ ઝીલી શકો તો ઝીલી જુઓ !